
**Štúrovci**

Štúrovci bol hlavný prúd slovenského národného hnutia v polovici [19. storočia](http://sk.wikipedia.org/wiki/19._storo%C4%8Die) nazvaný podľa najvýznamnejšej osobnosti [*Ľudovíta Štúra*](http://sk.wikipedia.org/wiki/%C4%BDudov%C3%ADt_%C5%A0t%C3%BAr)*.*

Formoval sa v 30. rokoch zo študentov evanjelického [lýcea](http://sk.wikipedia.org/wiki/L%C3%BDceum) v [Bratislave](http://sk.wikipedia.org/wiki/Bratislava), ktorí sa združovali v Spoločnosti českoslovanskej. V duchu moderných európskych politických ideí štúrovci odmietali systém Svätej aliancie, [feudalizmus](http://sk.wikipedia.org/wiki/Feudalizmus), [absolutizmus](http://sk.wikipedia.org/wiki/Absolutizmus), privilégiá šľachty, [maďarizáciu](http://sk.wikipedia.org/wiki/Ma%C4%8Fariz%C3%A1cia), požadovali suverenitu národa, zásadu ústavnosti a zastupiteľstva. Kontaktovali sa s rovnako radikálne orientovanými študentskými krúžkami v slovanských mestách. Veľku pozornosť venovali ľudovej kultúre a životu neprivilegovaných vrstiev, ku ktorým sa obracali svojou literárnou tvorbou i praktickou činnosťou.

***Štúrovci:*** *Viliam Pauliny-Tóth, Andrej Sládkovič, Samo Tomášik, Samo Chalupka, Michal Miloslav*

*Hodža, Janko Matúška, Janko Kráľ, Ján Kalinčiak, Ján Botto, Jozef Miloslav Hurban.*

[](http://upload.wikimedia.org/wikipedia/commons/4/4d/%C5%A0t%C3%BArovci.jpg)

**Ľudovít Štúr**

Ľudovít Štúr (Ludevít Velislav Štúr; pseudonymy: B. Dunajský, Bedlivý Ludorob, Boleslav Záhorský, Brat Sloven, Ein Slave, Ein ungarischer Slave, Karl Wildburn, pravolub Rokošan, Slovák, Starí, Velislav, Zpěvomil) , \* [28. október](http://sk.wikipedia.org/wiki/28._okt%C3%B3ber) [1815](http://sk.wikipedia.org/wiki/1815), [Uhrovec](http://sk.wikipedia.org/wiki/Uhrovec), [okres Bánovce nad Bebravou](http://sk.wikipedia.org/wiki/Okres_B%C3%A1novce_nad_Bebravou), † [12. január](http://sk.wikipedia.org/wiki/12._janu%C3%A1r) [1856](http://sk.wikipedia.org/wiki/1856), [Modra](http://sk.wikipedia.org/wiki/Modra), [okres Pezinok](http://sk.wikipedia.org/wiki/Okres_Pezinok) – [politik](http://sk.wikipedia.org/wiki/Politik), [filozof](http://sk.wikipedia.org/wiki/Filozof), [historik](http://sk.wikipedia.org/wiki/Historik), [jazykovedec](http://sk.wikipedia.org/wiki/Jazykovedec), [učiteľ](http://sk.wikipedia.org/wiki/U%C4%8Dite%C4%BE), [spisovateľ](http://sk.wikipedia.org/wiki/Spisovate%C4%BE), [básnik](http://sk.wikipedia.org/wiki/B%C3%A1snik), [publicista](http://sk.wikipedia.org/wiki/Publicista), [novinár](http://sk.wikipedia.org/wiki/Novin%C3%A1r), [redaktor](http://sk.wikipedia.org/w/index.php?title=Redaktor&action=edit&redlink=1) a [pedagóg](http://sk.wikipedia.org/wiki/Pedag%C3%B3g).

Ľudovít Štúr bol najvýznamnejší predstaviteľ [slovenského](http://sk.wikipedia.org/wiki/Slovensko) národného života a vedúca osobnosť [slovenského národného obrodenia](http://sk.wikipedia.org/wiki/N%C3%A1rodn%C3%A9_obrodenie) v polovici [19. storočia](http://sk.wikipedia.org/wiki/19._storo%C4%8Die), kodifikátor slovenského spisovného jazyka založeného na stredoslovenských nárečiach, jeden z vedúcich účastníkov [Slovenského povstania](http://sk.wikipedia.org/wiki/Slovensk%C3%A9_povstanie) v rokoch [1848](http://sk.wikipedia.org/wiki/1848) – [1849](http://sk.wikipedia.org/wiki/1849) a [poslanec](http://sk.wikipedia.org/wiki/Poslanec) [uhorského snemu](http://sk.wikipedia.org/wiki/Uhorsk%C3%BD_snem) za mesto [Zvolen](http://sk.wikipedia.org/wiki/Zvolen) v rokoch [1848](http://sk.wikipedia.org/wiki/1848) – [1849](http://sk.wikipedia.org/wiki/1849).



**Rodisko, rodina**

Ľudovít Štúr sa narodil [28. októbra](http://sk.wikipedia.org/wiki/28._okt%C3%B3ber) [1815](http://sk.wikipedia.org/wiki/1815) v obci [Uhrovec](http://sk.wikipedia.org/wiki/Uhrovec) (vtedy [Zay-Uhrovec](http://sk.wikipedia.org/wiki/Uhrovec)), ležiacej v južnej časti [Strážovských vrchov](http://sk.wikipedia.org/wiki/Str%C3%A1%C5%BEovsk%C3%A9_vrchy), ako druhé z piatich detí národne uvedomelého učiteľa miestnej evanjelickej školy [Samuela Štúra](http://sk.wikipedia.org/w/index.php?title=Samuel_%C5%A0t%C3%BAr&action=edit&redlink=1) a Anny Štúrovej, rod. Michalcovej. Pokrstený bol [29. októbra](http://sk.wikipedia.org/wiki/29._okt%C3%B3ber) [1815](http://sk.wikipedia.org/wiki/1815) v evanjelickom chráme v rodisku. Súrodencami Ľudovíta Štúra boli starší brat [Karol](http://sk.wikipedia.org/wiki/Karol_%C5%A0t%C3%BAr) ([1811](http://sk.wikipedia.org/wiki/1811) – [1851](http://sk.wikipedia.org/wiki/1851)), mladší [Samuel](http://sk.wikipedia.org/w/index.php?title=Samuel_%C5%A0t%C3%BAr&action=edit&redlink=1) ([1818](http://sk.wikipedia.org/wiki/1818) – [1861](http://sk.wikipedia.org/wiki/1861)), sestra Karolína ([1826](http://sk.wikipedia.org/wiki/1826) – [1859](http://sk.wikipedia.org/wiki/1859)) a najmladší brat [Janko](http://sk.wikipedia.org/w/index.php?title=J%C3%A1n_%C5%A0t%C3%BAr&action=edit&redlink=1) ([1827](http://sk.wikipedia.org/wiki/1827) – [1907](http://sk.wikipedia.org/wiki/1907)). Ich otec [Samuel Štúr](http://sk.wikipedia.org/w/index.php?title=Samuel_%C5%A0t%C3%BAr&action=edit&redlink=1), podľa [Hurbanovho](http://sk.wikipedia.org/wiki/Jozef_Miloslav_Hurban) svedectva „muž učený, charakteru vážnosť a úctu vymáhajúceho na každom, kto zblížil sa jemu“, prišiel z Trenčína, aby v [Zay-Uhrovci](http://sk.wikipedia.org/wiki/Uhrovec) prijal ponúknuté miesto učiteľa. V jeho rodine žil v rokoch 1910 – 1912 ako študent [František Palacký](http://sk.wikipedia.org/wiki/Franti%C5%A1ek_Palack%C3%BD), neskorší český historik a politik.

**Štúdiá**

Základné vzdelanie získal Ľudovít Štúr v [Uhrovci](http://sk.wikipedia.org/wiki/Uhrovec) u svojho otca. V roku 1827 odchádza študovať na nižšie gymnázium do Rábu (dnešný [Győr](http://sk.wikipedia.org/wiki/Gy%C5%91r)), kde si jeho usilovnosť a bystrosť nadaného žiaka všimol najmä profesor [Leopold Petz](http://sk.wikipedia.org/w/index.php?title=Leopold_Petz&action=edit&redlink=1), pôvodom [Slovák](http://sk.wikipedia.org/wiki/Slov%C3%A1ci), ktorý bol známy svojím obdivom k antickému [umeniu](http://sk.wikipedia.org/wiki/Umenie) a vzdelanosti. Petz orientoval svojich žiakov aj na diela slovanských autorov a prebudil tak u mladého Štúra záujem o svet [Slovanstva](http://sk.wikipedia.org/wiki/Slovania). Po absolvovaní dvoch ročníkov v Rábe sa Ľudovít Štúr zapísal na evanjelické lýceum v [Bratislave](http://sk.wikipedia.org/wiki/Bratislava) (1829 – 1834), kde už študoval jeho starší brat Karol.

Štúdium na bratislavskom lýceu pozostávalo z dvojročného humanitného štúdia a z ďalších dvoch ročníkov, absolvovanie ktorých bolo podmienkou pre získanie ďalšieho vyššieho – univerzitného vzdelania. Na lýceu existovala od roku [1803](http://sk.wikipedia.org/wiki/1803) Katedra reči a literatúry česko-slovenskej, ktorú viedol profesor [Juraj Palkovič](http://sk.wikipedia.org/wiki/Juraj_Palkovi%C4%8D_(1769_-_1850)). Evanjelické lýceum v [Bratislave](http://sk.wikipedia.org/wiki/Bratislava) bolo jedinou vyššou strednou ev. školou v Uhorsku s takouto katedrou. Prednášky sa viedli v biblickej [češtine](http://sk.wikipedia.org/wiki/%C4%8Ce%C5%A1tina), keďže táto bola už tri storočia jazykom slovenských evanjelických vzdelancov.

Najmä pre pokročilý vek profesora [Palkoviča](http://sk.wikipedia.org/wiki/Juraj_Palkovi%C4%8D_(1769_-_1850)), ktorý mu nedovoľoval prednášať v stanovenom rozsahu učivo, založili študenti v roku [1829](http://sk.wikipedia.org/wiki/1829) samovzdelávací spolok [Spoločnosť česko-slovenskú](http://sk.wikipedia.org/wiki/Spolo%C4%8Dnos%C5%A5_%C4%8Desko-slovensk%C3%A1) (zakladanie slovenských študentských spolkov a spoločností bolo na evanjelických lýceách bežné, napr. Spoločnosť česko-slovenská na viedenskom lýceu vznikla roku 1923, na kežmarskom lýceu roku 1924, po bratislavskej vznikali Spoločnosti najmä z iniciatívy jej členov aj roku 1932 v Levoči a Prešove, 1938 v Banskej Štiavnici a i.). Medzi zakladateľov bratislavskej Spoločnosti patrili [Karol Štúr](http://sk.wikipedia.org/wiki/Karol_%C5%A0t%C3%BAr), [Samo Chalupka](http://sk.wikipedia.org/wiki/Samo_Chalupka), [Daniel Lichard](http://sk.wikipedia.org/wiki/Daniel_Lichard) a [Samuel Godra](http://sk.wikipedia.org/w/index.php?title=Samuel_Godra&action=edit&redlink=1). Prvým predsedom sa stal [profesor J. Palkovič](http://sk.wikipedia.org/wiki/Juraj_Palkovi%C4%8D_(1769_-_1850)), výkonnými funkcionármi boli však jej podpredsedovia [Samo Chalupka](http://sk.wikipedia.org/wiki/Samo_Chalupka), [Karol Štúr](http://sk.wikipedia.org/wiki/Karol_%C5%A0t%C3%BAr), [Michal Miloslav Hodža](http://sk.wikipedia.org/wiki/Michal_Miloslav_Hod%C5%BEa), [Tomáš Horš](http://sk.wikipedia.org/w/index.php?title=Tom%C3%A1%C5%A1_Hor%C5%A1&action=edit&redlink=1), [Samuel Samoslav Vanko](http://sk.wikipedia.org/wiki/Samuel_Samoslav_Vanko) a Ľudovít Štúr. K hlavným úlohám Spoločnosti patrilo aktívne sa vzdelávať v rodnej reči, cvičiť sa v gramatike, písať literárne práce a študovať dejiny slovanských národov.

Po príchode do Bratislavy sa Ľudovít stal jedným z jej členov. Zo zápisníc Spoločnosti vyplýva, že bol aktívnym a svedomitým študentom. Jeho húževnatosť priniesla svoje plody aj v celkovom štúdiu na lýceu. Z predmetov si zvlášť obľúbil dejepis, čítal antických autorov, zaujímal sa o estetiku a dejiny umenia. Spomedzi slovanských spisovateľov si vážil diela [J. Hollého](http://sk.wikipedia.org/wiki/J%C3%A1n_Holl%C3%BD), [J. Kollára](http://sk.wikipedia.org/wiki/J%C3%A1n_Koll%C3%A1r), [P. J. Šafárika](http://sk.wikipedia.org/wiki/Pavel_Jozef_%C5%A0af%C3%A1rik), [F. Palackého](http://sk.wikipedia.org/wiki/Franti%C5%A1ek_Palack%C3%BD) a iných.

Na jeseň [1835](http://sk.wikipedia.org/wiki/1835) sa Štúr stal podpredsedom Spoločnosti (bývalo zvykom, že post predsedu zastával niektorý z profesorov). V rámci rozvíjania hlbšieho národného povedomia organizovali členovia Spoločnosti rôzne slávnosti, návštevy a podujatia. Jednou z významných aktivít niektorých členov Spoločnosti bola vychádzka na [Devín](http://sk.wikipedia.org/wiki/Dev%C3%ADn) [24. apríla](http://sk.wikipedia.org/wiki/24._apr%C3%ADl) [1836](http://sk.wikipedia.org/wiki/1836). Akcia bola,vzhľadom na spoločenskú situáciu, pripravovaná v tajnosti. Na Devíne spomenul Štúr vo svojom príhovore históriu [Veľkej Moravy](http://sk.wikipedia.org/wiki/Ve%C4%BEk%C3%A1_Morava) a po odznení básní a piesní si účastníci výletu zvolili k svojmu menu druhé, slovanské meno, ktoré mali verejne používať. Tak prijal [Hurban](http://sk.wikipedia.org/wiki/Jozef_Miloslav_Hurban) ku krstnému menu Jozef slovanské meno Miloslav, [August Škultéty](http://sk.wikipedia.org/wiki/August_Horislav_%C5%A0kult%C3%A9ty) - Horislav a pod. Štúr si pridal meno Velislav (týmto menom sa však podpisoval už aj predtým v Spoločnosti česko-slovenskej).

V školskom roku [1836](http://sk.wikipedia.org/wiki/1836)/[1837](http://sk.wikipedia.org/wiki/1837) sa na základe ustanovenia dištriktuálneho konventu stal Ľudovít Štúr nehonorovaným námestníkom prof. [Palkoviča](http://sk.wikipedia.org/wiki/Juraj_Palkovi%C4%8D_(1769_-_1850)) na lýceu. Predurčoval ho k tomu najmä kredit bývalého vynikajúceho žiaka lýcea a erudovanosť v [latinskom jazyku](http://sk.wikipedia.org/wiki/Latin%C4%8Dina) (bola vyučovacou rečou na lýceu). Okrem [latinčiny](http://sk.wikipedia.org/wiki/Latin%C4%8Dina) počas svojho života výborne ovládal [maďarský](http://sk.wikipedia.org/wiki/Ma%C4%8Far%C4%8Dina), [nemecký](http://sk.wikipedia.org/wiki/Nem%C4%8Dina), [francúzsky](http://sk.wikipedia.org/wiki/Franc%C3%BAz%C5%A1tina), [grécky](http://sk.wikipedia.org/wiki/Gr%C3%A9%C4%8Dtina) jazyk a slovanské jazyky - predovšetkým [poľský](http://sk.wikipedia.org/wiki/Po%C4%BE%C5%A1tina), [srbo-chorvátsky](http://sk.wikipedia.org/wiki/Srbochorv%C3%A1t%C4%8Dina), [ruský](http://sk.wikipedia.org/wiki/Ru%C5%A1tina) a učil sa aj [hebrejčinu](http://sk.wikipedia.org/wiki/Hebrej%C4%8Dina) a [angličtinu](http://sk.wikipedia.org/wiki/Angli%C4%8Dtina). Štúr na lýceu prednášal českú a poľskú [gramatiku](http://sk.wikipedia.org/wiki/Gramatika) a [dejepis](http://sk.wikipedia.org/wiki/Dejepis). Súkromne viedol rozsiahlu korešpondenciu s významnými mužmi slovanského sveta ([F. Palacký](http://sk.wikipedia.org/wiki/Franti%C5%A1ek_Palack%C3%BD), [J. Jungmann](http://sk.wikipedia.org/w/index.php?title=Jozef_Jungman&action=edit&redlink=1), [P. J. Šafárik](http://sk.wikipedia.org/wiki/Pavol_Jozef_%C5%A0af%C3%A1rik), [J. Kollár](http://sk.wikipedia.org/wiki/J%C3%A1n_Koll%C3%A1r) a iní).

V školskom roku [1836](http://sk.wikipedia.org/wiki/1836)/[1837](http://sk.wikipedia.org/wiki/1837) sa vystupňovala nespokojnosť lyceálnych študentov so školským senátom a učiteľmi. Dôsledkom študentských nepokojov bol zákaz všetkých študentských spoločností a spolkov v [Uhorsku](http://sk.wikipedia.org/wiki/Uhorsko). Štúr ako zástupca profesora [Palkoviča](http://sk.wikipedia.org/wiki/Juraj_Palkovi%C4%8D_(1769_-_1850)) sa preto snažil preniesť časť náplne bývalej Spoločnosti do svojich prednášok v rámci vyučovania.

V roku [1838](http://sk.wikipedia.org/wiki/1838) sa 24-ročný Ľudovít zapísal na univerzitu do [Halle](http://sk.wikipedia.org/wiki/Halle), ktorú (podobne ako univerzitu v [Jene](http://sk.wikipedia.org/w/index.php?title=Jena&action=edit&redlink=1) a [Berlíne](http://sk.wikipedia.org/wiki/Berl%C3%ADn)) navštevovali evanjelickí vzdelanci a získavali tu vzdelanie najmä z [teológie](http://sk.wikipedia.org/wiki/Teol%C3%B3gia), [filozofie](http://sk.wikipedia.org/wiki/Filozofia), [histórie](http://sk.wikipedia.org/wiki/Hist%C3%B3ria) a [lingvistiky](http://sk.wikipedia.org/wiki/Lingvistika). Štúr sa počas dvojročného štúdia obšírnejšie oboznámil s [Heglovou](http://sk.wikipedia.org/wiki/Georg_Wilhelm_Friedrich_Hegel) a s [Herderovou](http://sk.wikipedia.org/wiki/Johann_Gottfried_von_Herder) filozofiou, ktorých koncepcia dejín ho sprevádzala v celom jeho filozoficko-historickom svetonázore. Dejiny chápal v ich zákonitostiach, ako sled dejov, nasledujúcich duchovný princíp. Po absolvovaní univerzitného štúdia sa v roku [1840](http://sk.wikipedia.org/wiki/1840) cestou do Uhorska stretol v [Prahe](http://sk.wikipedia.org/wiki/Praha) a v [Hradci Králové](http://sk.wikipedia.org/wiki/Hradec_Kr%C3%A1lov%C3%A9) s mnohými českými národovcami. V Čechách navštívil aj [P. J. Šafárika](http://sk.wikipedia.org/wiki/Pavol_Jozef_%C5%A0af%C3%A1rik), ktorý ho upozornil na zostrenú politickú situáciu, ktorá v krajine panovala.

**Prvé pôsobisko**

Návrat do [Uhorska](http://sk.wikipedia.org/wiki/Uhorsko) znamenal pre Štúra začiatok nového boja o udržanie národných práv. Radikálne zákroky uhorských úradníkov a policajtov boli namierené proti snahám zvyšovať vzdelanostnú a kultúrnu úroveň nemaďarských národov. Situáciu sťažovalo aj zvolenie grófa [Karola Zaya](http://sk.wikipedia.org/w/index.php?title=Karol_Zay&action=edit&redlink=1) za generálneho inšpektora evanjelickej cirkvi a. v., ktorý podporoval myšlienku jediného a jednotného národa v Uhorsku - maďarského národa. [Zay](http://sk.wikipedia.org/w/index.php?title=Karol_Zay&action=edit&redlink=1) Štúra osobne poznal a spočiatku prejavoval voči nemu sympatie, pretože si vážil jeho vzdelanosť a nadanie. Neúspešne písomne i ústne vyzýval Štúra k spolupráci pre maďarské záujmy, pretože v nich videl perspektívu pre budúcnosť krajiny.

Po príchode z [Nemecka](http://sk.wikipedia.org/wiki/Nemecko) sa Štúr v prvom rade usiloval opäť získať miesto námestníka profesora [Palkoviča](http://sk.wikipedia.org/wiki/Juraj_Palkovi%C4%8D_(1769_-_1850)) na Katedre reči a literatúry česko-slovenskej. Nenárokoval si nijaký plat, iba úroky z nazbieraných peňazí na katedru, o ktoré sa mal ešte na polovicu deliť s prof. Palkovičom. Jeho žiadosť však narážala na prekážky, pretože Zay so svojimi prívržencami kalkulovali so zámerom, že po Palkovičovej smrti katedru definitívne zrušia. Vec sa dostala na zasadanie konventov a po dlhých prieťahoch začal Štúr ako suplent prof. Palkoviča prednášať.

Nepoľavujúci tlak na Slovákov zo strany maďarských predstaviteľov prinútil Štúra a slovenských národovcov žiadať ochranu u panovníka. V roku [1842](http://sk.wikipedia.org/wiki/1842) bola vyslaná do [Viedne](http://sk.wikipedia.org/wiki/Viede%C5%88) štvorčlenná deputácia so [Slovenským prestolným prosbopisom](http://sk.wikipedia.org/w/index.php?title=Slovensk%C3%BD_prestoln%C3%BD_prosbopis&action=edit&redlink=1). V Prosbopise prosili Slováci panovníka o ochranu pred [perzekúciou](http://sk.wikipedia.org/wiki/Perzek%C3%BAcia), o možnosť uverejňovať obranné spisy slovenského národa, potvrdiť Katedru reči a literatúry česko-slovenskej na ev. lýceu v Bratislave a zriadiť podobné ustanovizne aj na iných lýceách v [Uhorsku](http://sk.wikipedia.org/wiki/Uhorsko) a pod. Vo Viedni sa však o osude [Slovenského prestolného prosbopisu](http://sk.wikipedia.org/w/index.php?title=Slovensk%C3%BD_prestoln%C3%BD_prosbopis&action=edit&redlink=1) nerozhodlo, pretože dvor poslal slovenskú žiadosť do [Budína](http://sk.wikipedia.org/wiki/Bud%C3%ADn) na vyjadrenie k uhorskému [palatínovi](http://sk.wikipedia.org/wiki/Palat%C3%ADn), ktorý všetky požiadavky Prosbopisu zamietol.

**Spisovná slovenčina**

*„My chytili sme sa do služby ducha a preto prejsť musíme cestu života tŕnistú.“*


[](http://upload.wikimedia.org/wikipedia/commons/8/8c/Ludovit_Stur_monument_Levoca.jpg)Začiatkom roku [1843](http://sk.wikipedia.org/wiki/1843) oboznámil Ľudovít svojich blízkych priateľov s myšlienkou spojiť katolícky aj evanjelický prúd [Slovákov](http://sk.wikipedia.org/wiki/Slov%C3%A1ci) na báze jednotného spisovného jazyka. Za základ vybral stredoslovenské nárečie najmä pre jeho rozšírenosť, pôvodnosť a zrozumiteľnosť. Zjednotenie [Slovákov](http://sk.wikipedia.org/wiki/Slov%C3%A1ci) sa malo uskutočniť prostredníctvom všeslovenského nadkonfesionálneho spolku [Tatrín](http://sk.wikipedia.org/wiki/Tatr%C3%ADn).

Otázka nastolenia spisovnej [slovenčiny](http://sk.wikipedia.org/wiki/Sloven%C4%8Dina) sa formovala u Štúra už dlhší čas. Pred niekoľkými rokmi (1836 - list sa nachádza v Korešpondencii) sa v liste F. Palackému sťažoval, že biblická [čeština](http://sk.wikipedia.org/wiki/%C4%8Ce%C5%A1tina), ktorou písali evanjelici, sa stáva čoraz nezrozumiteľnejšou pre [Slovákov](http://sk.wikipedia.org/wiki/Slov%C3%A1ci) a vyslovil želanie, aby [Česi](http://sk.wikipedia.org/wiki/%C4%8Cesi) a [Slováci](http://sk.wikipedia.org/wiki/Slov%C3%A1ci) našli kompromisnú cestu pri riešení jednotného československého jazyka. Predpokladalo to ochotu k ústupkom ako zo slovenskej, tak i z českej strany. Keďže českí lingvisti podobnú ochotu nepreukázali, rozhodol sa Štúr so svojimi prívržencami pre novú formu spisovného jazyka, ktorý by v jednotnej reči spojil katolíkov aj evanjelikov.

[11. júla](http://sk.wikipedia.org/wiki/11._j%C3%BAl) [1843](http://sk.wikipedia.org/wiki/1843) sa Ľ. Štúr, [J. M. Hurban](http://sk.wikipedia.org/wiki/Jozef_Miloslav_Hurban) a [M. M. Hodža](http://sk.wikipedia.org/wiki/Michal_Miloslav_Hod%C5%BEa) stretli na Hurbanovej fare v [Hlbokom](http://sk.wikipedia.org/wiki/Hlbok%C3%A9), kde sa dohodli na postupe pri zavedení [slovenčiny](http://sk.wikipedia.org/wiki/Sloven%C4%8Dina) do praxe. 17. júla navštívili na [Dobrej Vode](http://sk.wikipedia.org/wiki/Dobr%C3%A1_Voda) [Jána Hollého](http://sk.wikipedia.org/wiki/J%C3%A1n_Holl%C3%BD), ktorého ako významného predstaviteľa bernolákovčiny prvého oboznámili so svojím zámerom.

V tomto roku (1843) sa zároveň komplikovala situácia na lýceu. Tlaky na odstránenie Štúra z postu zástupcu prof. [Palkoviča](http://sk.wikipedia.org/wiki/Juraj_Palkovi%C4%8D_(1769_-_1850)) silneli a ich vyhrotenie v decembri 1843 malo za následok definitívne pozbavenie Štúra z tejto funkcie. Nepomohli ani študentské petície, ani obrany niektorých profesorov ev. lýcea. Na protest proti odvolaniu Štúra z funkcie zástupcu sa 22 študentov rozhodlo v marci 1844 odísť z lýcea. Trinásť z nich potom dokončilo štúdiá v [Levoči](http://sk.wikipedia.org/wiki/Levo%C4%8Da).

**Slovenské národné noviny**

[](http://upload.wikimedia.org/wikipedia/commons/a/a9/Slovakia_Stur-NarecjaSlovenskuo.jpg)V auguste [1844](http://sk.wikipedia.org/wiki/1844) sa konalo prvé zhromaždenie [Tatrína](http://sk.wikipedia.org/wiki/Tatr%C3%ADn) v [Liptovskom Sv. Mikuláši](http://sk.wikipedia.org/wiki/Liptovsk%C3%BD_Mikul%C3%A1%C5%A1), na ktorom sa zúčastnil aj Štúr, ktorý bol zvolený za člena predsedníctva spolku. O rok neskôr sa po niekoľkoročnom úsilí podarilo Štúrovi získať od panovníka povolenie vydávať [*Slovenskje národňje novini*](http://sk.wikipedia.org/wiki/Slovenskje_n%C3%A1rod%C5%88je_novini) s literárnou prílohou [*Orol tatránski*](http://sk.wikipedia.org/wiki/Orol_tatransk%C3%BD). Noviny vychádzali od [1. augusta](http://sk.wikipedia.org/wiki/1._august) [1845](http://sk.wikipedia.org/wiki/1845). Písané boli v Štúrovej [slovenčine](http://sk.wikipedia.org/wiki/Sloven%C4%8Dina) a našli si svojich horlivých prívržencov a pre formu jazyka aj zarytých nepriateľov. Medzi odporcov sa zaradili nielen niektorí českí vlastenci, ktorí tento čin chápali ako zradu národnej veci a odtrhnutie sa od Čechov, ale aj [P. J. Šafárik](http://sk.wikipedia.org/wiki/Pavel_Jozef_%C5%A0af%C3%A1rik) a najmä [J. Kollár](http://sk.wikipedia.org/wiki/J%C3%A1n_Koll%C3%A1r).

V roku [1846](http://sk.wikipedia.org/wiki/1846) vydal Štúr [*Nárečja Slovenskuo alebo potreba písaňja v tomto nárečí*](http://sk.wikipedia.org/w/index.php?title=N%C3%A1re%C4%8Dja_Slovenskuo_alebo_potreba_p%C3%ADsa%C5%88ja_v_tomto_n%C3%A1re%C4%8D%C3%AD&action=edit&redlink=1), v ktorom obhajoval nevyhnutnosť nového spisovného jazyka a v tom istom roku vyšlo jeho jazykovedné dielo [*Nauka reči Slovenskej*](http://sk.wikipedia.org/wiki/Nauka_re%C4%8Di_Slovenskej), obsahujúce základy novej [gramatiky](http://sk.wikipedia.org/wiki/Gramatika). Na štvrtom zhromaždení [Tatrína](http://sk.wikipedia.org/wiki/Tatr%C3%ADn) v auguste [1847](http://sk.wikipedia.org/wiki/1847) v [Čachticiach](http://sk.wikipedia.org/wiki/%C4%8Cachtice) sa zástupcovia katolíkov a evanjelikov definitívne dohodli na spoločnom používaní nového spisovného jazyka. Ďalšia úprava slovenskej [gramatiky](http://sk.wikipedia.org/wiki/Gramatika), prechod z fonetického princípu na etymologický, bola zavedená reformou [Michala M. Hodžu](http://sk.wikipedia.org/wiki/Michal_Miloslav_Hod%C5%BEa) a katolíka [Martina Hattalu](http://sk.wikipedia.org/wiki/Martin_Hattala) v [1851](http://sk.wikipedia.org/wiki/1851)-[1852](http://sk.wikipedia.org/wiki/1852). Rozhodovania o gramatických zmenách sa zúčastnili aj Ľ. Štúr, [J. M. Hurban](http://sk.wikipedia.org/wiki/Jozef_Miloslav_Hurban), [Ján Palárik](http://sk.wikipedia.org/wiki/J%C3%A1n_Pal%C3%A1rik), [Andrej Radlinský](http://sk.wikipedia.org/wiki/Andrej_Radlinsk%C3%BD) a [Štefan Závodník](http://sk.wikipedia.org/wiki/%C5%A0tefan_Z%C3%A1vodn%C3%ADk). Takto kodifikovaná [slovenčina](http://sk.wikipedia.org/wiki/Sloven%C4%8Dina) sa neskôr stala jednotným jazykom [Slovákov](http://sk.wikipedia.org/wiki/Slov%C3%A1ci).

[*Slovenskje národňje novini*](http://sk.wikipedia.org/wiki/Slovenskje_n%C3%A1rod%C5%88je_novini) boli svojim obsahom zamerané na osvetovú činnosť, na sociálne práva, oboznamovali s kultúrnou tvorbou [Slovanov](http://sk.wikipedia.org/wiki/Slovania) a prinášali aj aktuálne články o politickej situácii doma i vo svete. Činnosť Štúra a ďalších redaktorov sťažoval cenzor, ktorý svojimi zásahmi okliešťoval články novín.

**Uhorský snem**

Štúrove ďalekosiahle plány však siahali ďalej ako po redaktorskú činnosť. V roku 1847 vstúpil na pôdu [Uhorského snemu](http://sk.wikipedia.org/wiki/Uhorsk%C3%BD_snem), ktorý sa konal v Bratislave (v budove dnešnej Univerzitnej knižnice) ako poslanec za slobodné kráľovské mesto [Zvolen](http://sk.wikipedia.org/wiki/Zvolen), aby konkrétnejšie a dôslednejšie obhajoval svoje národné a sociálne postoje. Jeho známym politickým protivníkom bol liberál [Lajos Kossuth](http://sk.wikipedia.org/wiki/Lajos_Kossuth), s ktorým mal v niektorých sociálnych otázkach zhodné názory, ale v chápaní princípu národnej slobody sa výrazne obchádzali. Snemové obdobie prerušili revolučné dni meruôsmeho roku.

**1848**

*„Naším povstaním dali sme mu, národu, tak dlho bezdejinnému,dej, a to je najväčšie mravné pôsobenie.“*


Búrlivé udalosti vo [Francúzsku](http://sk.wikipedia.org/wiki/Franc%C3%BAzsko) roku [1848](http://sk.wikipedia.org/wiki/1848) našli svoju odozvu aj v [habsburskej monarchii](http://sk.wikipedia.org/w/index.php?title=Habsburskej_monarchia&action=edit&redlink=1). Revolúciou získané sociálne práva dávali ľudu väčšiu mieru slobody. Štúr nové hnutie s radosťou privítal v úvodníku svojich novín. Zároveň však ústupky viedenskej vlády voči [Pešti](http://sk.wikipedia.org/wiki/Budape%C5%A1%C5%A5) v otázke miery nezávislosti [Uhorska](http://sk.wikipedia.org/wiki/Uhorsko) dávali tušiť komplikácie pre slovenskú stranu. Hrozilo zosilnenie [maďarizácie](http://sk.wikipedia.org/wiki/Ma%C4%8Fariz%C3%A1cia). Preto boli skoncipované [Žiadosti slovenského národa](http://sk.wikipedia.org/wiki/%C5%BDiadosti_slovensk%C3%A9ho_n%C3%A1roda), ktoré načrtli možnosť riešenia slovensko-maďarských vzťahov na základe princípu rovnoprávnosti. Zároveň organizoval Štúr zvolanie Slovanského zjazdu do [Prahy](http://sk.wikipedia.org/wiki/Praha). Maďarská vláda však vydala na Štúra, [Hurbana](http://sk.wikipedia.org/wiki/Jozef_Miloslav_Hurban) a [Hodžu](http://sk.wikipedia.org/wiki/Michal_Miloslav_Hod%C5%BEa) zatykač. Napriek perzekúcii sa Štúrovi podarilo zúčastniť sa [Slovanského zjazdu](http://sk.wikipedia.org/wiki/Slovansk%C3%BD_zjazd), na ktorom sa zišli hlavní predstavitelia slovanských národov, žijúcich v monarchii. Zástupcovia [Slovanov](http://sk.wikipedia.org/wiki/Slovania) sa tu snažili nájsť východisko zo zložitej situácie. Po stroskotaní všetkých zákonných aktivít vymôcť si národné práva od maďarskej vlády, boli Štúr s Hurbanom odhodlaní na boj.

[15.](http://sk.wikipedia.org/wiki/15._september) - [16. septembra](http://sk.wikipedia.org/wiki/16._september) bola vo Viedni utvorená [Slovenská národná rada](http://sk.wikipedia.org/wiki/Slovensk%C3%A1_n%C3%A1rodn%C3%A1_rada_(1848-1849)), ktorá sa vyhlásila za jediného vykonávateľa moci na [Slovensku](http://sk.wikipedia.org/wiki/Slovensko) a odmietla poslušnosť maďarskej vláde. Jej politickými vodcami boli Ľudovít Štúr, [Jozef Miloslav Hurban](http://sk.wikipedia.org/wiki/Jozef_Miloslav_Hurban) a [Michal Miloslav Hodža](http://sk.wikipedia.org/wiki/Michal_Miloslav_Hod%C5%BEa). Ďalej boli jej členmi vojenskí velitelia Bedřich Bloudek, František Alexander Zach a Bernard Janeček. Tajomníkmi sa stali Bohuš Nosák Nezabudov a Daniel Jaroslav Bórik. [SNR](http://sk.wikipedia.org/wiki/Slovensk%C3%A1_n%C3%A1rodn%C3%A1_rada_(1848-1849)) vyzvala v septembri 1848 [Slovákov](http://sk.wikipedia.org/wiki/Slov%C3%A1ci) do ozbrojeného povstania za vydobytie si svojich národných a sociálnych práv.

**Posledné roky života**

Po neúspechu výpravy v roku [1849](http://sk.wikipedia.org/wiki/1849) a po opätovnom sklamaní z cisárskeho dvora, ktorý Slovákom sľuboval podporu v boji proti maďarským radikálom, sa Ľudovít ocitol v nepriaznivej situácii. Žiadosť o povolenie vydávať slovenské politické noviny (Slovenské národné noviny zanikli v revolučných dňoch) a pokus získať oficiálne povolenie [Tatrína](http://sk.wikipedia.org/wiki/Tatr%C3%ADn), stroskotali. Štúr v tomto období nadviazal na svoju činnosť z predošlých rokov a venoval sa slovanskej ľudovej tvorbe a pracoval na spise *Slovanstvo a svet budúcnosti*.

Rok [1851](http://sk.wikipedia.org/wiki/1851) otvoril sériu osobných tragédií, pretože v januári mu zomrel brat Karol (kňaz a učiteľ v [Modre](http://sk.wikipedia.org/wiki/Modra)) a o pol roka neskôr jeho otec. Ľudovít sa po smrti svojho staršieho brata presťahoval do [Modry](http://sk.wikipedia.org/wiki/Modra), aby sa – sám pod policajným dozorom, postaral o sedem detí zosnulého brata. Naďalej bol tvorivo činný, hoci jeho život znepríjemňovala a sťažovala polícia. V roku [1853](http://sk.wikipedia.org/wiki/1853) zomrela vo Viedni jeho duchovná priateľka [Adela Ostrolúcka](http://sk.wikipedia.org/wiki/Adela_Ostrol%C3%BAcka) a v [Trenčíne](http://sk.wikipedia.org/wiki/Tren%C4%8D%C3%ADn) jeho matka. V tomto období končí aj Štúrova životná púť. Na poľovačke v decembri [1855](http://sk.wikipedia.org/wiki/1855) sa pri pokuse o preskočenie potoka neďaleko [Modry](http://sk.wikipedia.org/wiki/Modra) nešťastne postrelil do stehna. Úvahy o cudzom zavinení alebo pokuse o samovraždu sú len špekuláciami, ktoré sa v podobných súvislostiach v prípade slávnych osôb objavujú takmer zákonite. Ľudovít Štúr zomrel [12. januára](http://sk.wikipedia.org/wiki/12._janu%C3%A1r) [1856](http://sk.wikipedia.org/wiki/1856) v [Modre](http://sk.wikipedia.org/wiki/Modra) ako štyridsaťročný.

**[](http://upload.wikimedia.org/wikipedia/commons/4/48/Slovakia_SmutnaSpravaOdBrataOsmrtiLStura.jpg)**

**Štúrove názory**

Niektoré Štúrove názory sa z neskoršieho pohľadu dajú hodnotiť ako kontroverzné. Mnohé postoje, ktoré opísal v diele *Das Slawenthum und die Welt der Zukunft* (*Slovanstvo a svet budúcnosti*) možno považovať za jeho politický testament.

Dielo napísal po [nemecky](http://sk.wikipedia.org/wiki/Nem%C4%8Dina) a vydali ho V.I. Lamanskij v roku [1867](http://sk.wikipedia.org/wiki/1867) a T.D. Florinskij v roku [1909](http://sk.wikipedia.org/wiki/1909) po [rusky](http://sk.wikipedia.org/wiki/Ru%C5%A1tina) pod názvom *Slavjanstvo i mir buduščego* (*Славянство и міръ будущаго.* ). Po nemecky ho vydal český vedec a pedagóg pôsobiaci v Bratislave Dr. [Jozef Jirásek](http://sk.wikipedia.org/w/index.php?title=Jozef_Jir%C3%A1sek&action=edit&redlink=1) v roku [1931](http://sk.wikipedia.org/wiki/1931).

Po slovensky vyšlo až v roku [1993](http://sk.wikipedia.org/wiki/1993) úsilím Slovenského inštitútu medzinárodných štúdií v preklade [Adama Bžocha](http://sk.wikipedia.org/w/index.php?title=Adam_B%C5%BEoch&action=edit&redlink=1) z nemčiny. V majetku Matice Slovenskej sa údajne nachádza korektúra slovenského prekladu 2. ruského vydania od M. Gacka pripravená k tlači už od roku 1944.

Štúr v knihe navrhoval politické splynutie s [cárskym](http://sk.wikipedia.org/wiki/C%C3%A1r) [Ruskom](http://sk.wikipedia.org/wiki/Rusko), odmietal slobodné trhové hospodárstvo a ako jeho alternatívu vyzdvihoval občinu. Odmietal parlamentnú [demokraciu](http://sk.wikipedia.org/wiki/Demokracia) v prospech samoderžavia.

Zavrhoval [osvietenstvo](http://sk.wikipedia.org/wiki/Osvietenstvo) a s ním aj moderné západné demokratické politické koncepcie a aj keď bol sám protestantom, navrhoval všetkým Slovanom konvertovať na pravoslávie.

## Múzeum Ľudovíta Štúra

Múzeum Ľudovíta Štúra v Modre je súčasťou Slovenského národného múzea a sídli v centre Modry, v tzv. Emreszovskom dome, ktorý patril rodine manželky Karola Štúra, a v ktorom Ľudovít Štúr strávil veľa času výchovou bratových synov, keď sa v r. 1851 presťahoval do Modry. Napokon v tomto dome 12. januára 1856 aj zomrel.  
  
V tejto budove sa nachádza hlavná **expozícia Ľudovít Štúr – od štúdia k činom**, ktorá prezentuje prierez životom a dielom Ľ. Štúra zasadený do konkrétnych historických súvislostí. Predstavuje Ľ. Štúra aj z jeho osobnej a ľudskej stránky prostredníctvom svedectiev jeho súčasníkov, i súčasný pohľad vedeckej a odbornej verejnosti. Expozícia obsahuje unikátne osobné predmety nielen Ľ. Štúra, ale aj Jozefa Miloslava Hurbana a Jána Kalinčiaka, spolu s dielami slovenských výtvarných umelcov a písomným dokumentárnym materiálom.   
  
**Pamätná izba Ľ. Štúra** pripomína posledné roky jeho života v Modre a okolnosti jeho tragickej smrti.  
Vo výstavných priestoroch na prízemí sú sprístupňované dočasné výstavy, či už vlastné, alebo putovné, ktoré zo svojich zbierkových fondov pripravujú jednotlivé organizačné zložky SNM.  
  
  
  
  
  
  
  
Súčasťou Múzea Ľ. Štúra sú aj tri vysunuté expozície:  
  
**Výstava Zo starej Modry** pripomína národopisné a meštianske tradície Modry v minulých časoch. Nachádza sa v priestoroch Malokarpatského osvetového strediska na Hornej ulici v Modre a sprístupňujú ju pracovníci strediska vo svojom pracovnom čase.  
  
**Galéria Ignáca Bizmayera** prezentuje diela majstra figurálnej keramickej tvorby. Umiestnená je v rotundovej bašte mestského opevnenia zo 17. storočia.  
  
Dlhodobá **výstava Živé remeslo hrnčiarske** predstavuje tradície modranskej keramickej výroby a práce známych modranských keramikárov. Umiestnená je v Hornej bráne v Modre.  
  
Skupinovým návštevám sa na požiadanie poskytuje lektorský výklad v expozícii a v Pamätnej izbe.  
Múzeum je otvorené od utorka do piatku od 8.00 do 16.00 hod., v mesiacoch apríl až október aj v sobotu od 9.00 do 15.00 hod.